**Terry Wayne Virts** (\* 1. december 1967, Baltimore, Maryland, USA) je pôvodne pilot Letectva Spojených štátov amerických, od júla 2000 do augusta 2016 bol astronautom NASA. Do vesmíru sa dostal na trinásť dní ako člen posádky raketoplánu Endeavour pri lete STS-130 na Medzinárodnú vesmírnu stanicu (ISS) vo februári 2010. V polovici roku 2012 bol zaradený do Expedície 42/43 na ISS, ktorá odštartovala v novembri 2014 a pristála v júni 2015.

Životopis
---------

### Mladosť, vojenský pilot

Terry Virts sa narodil v Baltimore v štáte Maryland, vyrastal v neďalekej Columbii. Po strednej škole študoval matematiku (a francúzštinu) na Akadémii letectva Spojených štátov (angl. *U.S. Air Force Academy*), kde v roku 1989 získal titul bakalára.

Od roku 1989 slúžil v Letectve Spojených štátov amerických. Stal sa pilotom, lietal na stíhačkách F-16A, slúžil na Floride (Záložná letecká základňa Homestead), keď v roku 1992 základňu zničil hurikán Andrew, preletela jeho jednotka na Moodyho leteckú základňu v Georgii. V rokoch 1993–1994 slúžil v juhokórejskom Osane, v rokoch 1995–1998 v Nemecku. Tu vykonal 45 bojových letov s úlohou boja proti protivzdušnej obrane Iraku.

Roku 1997 úspešne absolvoval magisterské štúdium na (angl. *Embry-Riddle Aeronautical University*). V decembri 1998 absolvoval Školu skúšobných pilotov letectva (angl. *USAF Test Pilot School*) na Edwardsovej leteckej základni v Kalifornii. Potom na Edwardsovej základni zostal ako skúšobný pilot.

Astronaut
---------

Letová riaditeľka Catherine A. Koernerová (v popredí vľavo) a „capcom" (spojár s posádkou) Terry Virts (v popredí vpravo) v riadiacej sále Strediska riadenia letov v Houstone pri lete STS-115, 16. septembra 2006
Prihlásil sa k 18. náboru astronautov NASA, úspešne prešiel výberom a 26. júla 2000 bol zaradený medzi amerických astronautov. V základnom kozmonautickom výcviku získal kvalifikáciu „pilota" raketoplánu. V rokoch 2003–2007 zastával funkciu *Capcomu* (spojár komunikujúci s kozmonautmi) ôsmej až pätnástej Expedície na Medzinárodnej vesmírnej stanici (ISS) a misií STS-115, -116 a -117.

Dňa 5. decembra 2008 NASA zverejnila jeho vymenovanie do posádky letu STS-130. Do vesmíru odštartoval 8. februára 2010 na palube raketoplánu Endeavour. Cieľom misie bola doprava a inštalácia modulov Tranquility a Cupola na stanicu ISS. Let trval 13 dní, 18 hodín a 6 minút.

V júni 2012 bol zaradený do posádky Expedícií 42 a 43 na ISS s plánovaným štartom v novembri 2014, posádka bola súčasne záložná pre Expedíciu 40/41, ktorá štartovala v máji 2014. 

Terry Virts je ženatý, má dve deti.

Zaujímavosť
-----------

Terry Virts a kolega astronaut Michael Fincke si v roku 2005 zahrali drobnú cameo úlohu inžinierov posádky kozmickej lode Enterprise NX-01 v epizóde „Toto sú cesty..." (angl. „These Are the Voyages…"), poslednom diele sci-fi seriálu Star Trek: Enterprise.

Iné projekty
------------

Commons
* Spolupracuj na Commons Commons ponúka multimediálne súbory na tému **Terry Wayne Virts**

Zdroj
-----

*Tento článok je čiastočný alebo úplný preklad článku Terry Virts na českej Wikipédii.*


|  |  |
| --- | --- |
| Portal | Kozmonautický portál |

Autoritné údaje: * ISNI: 0000 0004 9678 6713
* LCCN: n2017036336
* NK ČR: jo2018987054
* VIAF: 1537147270498135700007
* WorldCat: lccn-n2017036336